Diari Oficial de la Generalitat Valenciana


Sumari del DOGV 3722, del 03-04-2000 (2000/2469)

ORDRE de 20 de març de 2000, de la Conselleria d'Obres Públiques, Urbanisme i Transports, per la qual s'estableix el programa per a 2000 de compensacions econòmiques per a les línies regulars de dèbil trànsit de transport públic de viatgers per carretera que discorren íntegrament per les àrees rurals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3722

Data del DOGV
:   03-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2469


Data del document
:   20-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * transport de viatgers
    * empresa de transport
    * ajuda pública
    * transport públic
    * suport econòmic
    * transport per carretera
    * regió rural
    * línia de transport

ORDRE de 20 de març de 2000, de la Conselleria d'Obres Públiques, Urbanisme i Transports, per la qual s'estableix el programa per a 2000 de compensacions econòmiques per a les línies regulars de dèbil trànsit de transport públic de viatgers per carretera que discorren íntegrament per les àrees rurals de la Comunitat Valenciana. [2000/X2469]
  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels serveis de transport públic en les quals concórreguen circumstàncies econòmiques o socials que originen la falta de rendibilitat.
  
En exercici d'aquesta facultat, la Conselleria d'Obres Públiques, Urbanisme i Transports dictà l'Ordre de 19 de juliol de 1993 (DOGV de 2 d'agost de 1993), per la qual es regula la qualificació i el règim de les línies regulars de dèbil trànsit de transport públic de viatgers per carretera que discorren íntegrament per les àrees rurals de la Comunitat Valenciana. Des d'aquell moment s'ha desenvolupat el programa de compensacions econòmiques a les línies de dèbil trànsit, de manera ininterrompuda.
  
L'aplicació del règim de compensacions econòmiques a les línies de dèbil trànsit ha permès millorar l'accessibilitat en transport públic de les zones de la Comunitat Valenciana, on s'ha desenvolupat i ha satisfet plenament els objectius perseguits per l'administració, i s'han mantingut uns serveis mínims de transport en àrees poc poblades que en el règim concessional general podrien haver quedat sense aquests serveis; tot això justifica la pròrroga del programa durant el present exercici.
  
Per això, d'acord amb allò que s'ha previst en el paràgraf segon de l'article quart de l'Ordre de 19 de juliol de 1993, i que hi ha disponibilitat pressupostària, i en ús de les atribucions que em confereix l'article 35.e) de la Llei de Govern Valencià, i l'article 7 del Decret 225/1999, de 15 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
Es prorroga durant l'exercici de 2000 el programa de compensacions econòmiques a les línies o trams de línies de dèbil trànsit, establit en l'Ordre de 19 de juliol de 1993, de la Conselleria d'Obres Públiques, Urbanisme i Transports.
  
Article 2
  
L'import global de les ajudes incloses en l'indicat programa és de setanta-tres milions vuitanta mil pessetes (quatre-cents trenta-nou mil dos-cents dinou amb seixanta-cinc cèntims d'euro), que es finançaran a càrrec de la línia pressupostària 404/000/00 (codi comptable 913), del programa 513.30 Ordenació i Coordinació del Transport Terrestre, i que es podran incrementar si els recursos que aporten altres administracions excedeixen dels previstos en el pressupost de la Generalitat.
  
Article 3
  
Es consideraran línies o trams de línies de dèbil trànsit, a l'efecte d'allò que s'ha disposat en l'article 19.4 de la Llei 6/1987, de 30 de juliol, d'Ordenació dels Transports Terrestres, i en l'article 88.3 del seu reglament, aquelles en què concórreguen les circumstàncies establides en l'article primer de l'Ordre de 19 de juliol de 1993, i que, en virtut dels estudis a què es refereix l'article segon, foren declarades com a tals per Resolució de 9 de novembre de 1999, i mantinguen en l'actualitat les seues condicions de prestació del servei.
  
A més d'aquestes, i sempre que hi haja disponibilitat pressupostària, podran declarar-se com a tals altres línies o trams de línies que complisquen les circumstàncies del referit article primer i que, complementàriament, reunisquen les següents condicions:
  
Que milloren l'accessibilitat, connectant els nuclis de població amb les seues capçaleres comarcals.
  
Que no realitzen més de dues expedicions d'anada i tornada diàries a la capçalera comarcal de l'àrea els serveis mínims de transport de la qual es tracta de consolidar.
  
Article 4
  
De conformitat amb allò que s'ha disposat en l'article segon de l'Ordre de 19 de juliol de 1993, d'aquesta Conselleria, la qualificació de línies regulars com de dèbil trànsit, pot efectuar-se d'ofici o a instància de part.
  
A) Per a la qualificació a instància de part, els titulars de les respectives concessions podran presentar les seues sol·licituds en el termini de vint dies naturals comptats a partir de la publicació de la present ordre. Les sol·licituds, dirigides a la Direcció General de Transports de la Conselleria d'Obres Públiques, Urbanisme i Transports, es presentaran en la seua seu sítia a l'avinguda de Blasco Ibáñez núm. 50, de València, o en qualsevol dels serveis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds hauran d'acompanyar-se de la documentació acreditativa de la concurrència de les circumstàncies previstes en l'article primer de l'Ordre de 19 de juliol de 1993 i dels documents que s'especifiquen a continuació:
  
1. Documents acreditatius de trobar-se al corrent en el compliment de les obligacions tributàries i de Seguretat Social:
  
Certificat expedit per l'òrgan estatal competent de l'administració tributària.
  
Certificat expedit per l'òrgan competent de la Seguretat Social.
  
Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.
  
Els referits certificats hauran de ser positius o, si és procedent, indicar que els deutes estan ajornats, fraccionades o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició; no obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
Alta i últim rebut de l'impost d'activitats econòmiques.
  
No obstant això, quan l'empresa no estiga obligada a presentar les declaracions o els documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
2. Còpia del CIF de l'empresa o, si és procedent, del NIF.
  
3. Dades de domiciliació bancària.
  
4. Poders de representació de la persona que represente l'empresa interessada.
  
5. Dades mensuals relatives a expedicions, viatgers, quilòmetres recorreguts i recaptació (sense IVA) corresponents a 1999 de totes les línies de la concessió, en cas que no estiguen en poder de la Direcció General de Transports.
  
Els documents sol·licitats han de ser originals, o, si no n'hi ha, han d'estar degudament compulsats.
  
Transcorreguts sis mesos des de la presentació de la sol·licitud, sense que haja recaigut resolució expressa, es podrà entendre que és desestimatòria de la petició formulada.
  
B) Per a la qualificació d'ofici, els titulars de les línies qualificades de dèbil trànsit per Resolució de la Direcció General de Transports de 9 de novembre de 1999, hauran de presentar, en el mateix termini especificat en l'apartat A), la documentació relacionada en els punts 1, 2, 3, 4 i 5.
  
Article 5
  
Els beneficiaris de la subvenció tindran l'obligació de:
  
Acreditar la realització de l'activitat que fonamenta la concessió de l'ajuda.
  
Facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins previstos en l'ordre, per les empreses beneficiàries de les ajudes.
  
Sotmetre's a qualsevol actuació de control financer que corresponga a la Intervenció General de la Generalitat Valenciana, en relació amb les ajudes i les subvencions concedides.
  
Comunicar a la Direcció General de Transports l'obtenció d'ajudes o subvencions per a la mateixa finalitat procedents de qualssevol administracions o entitats públiques.
  
Article 6
  
La justificació del compliment de la finalitat (nombre d'expedicions i km recorreguts), per a la qual es concedí l'ajuda econòmica, s'efectuarà d'acord amb allò que s'ha establit en l'article 5 de l'Ordre de 19 de juliol de 1993, dins del mes següent a l'acabament del primer semestre natural. En el cas del segon semestre natural, la justificació de les mensualitats de juliol a desembre s'haurà de presentar abans del dia 10 de desembre, i s'admetrà una dada estimativa per a la resta de dies d'aquest últim mes de l'any.
  
L'incompliment del termini de justificació de la subvenció per part del beneficiari comportarà la pèrdua del dret que ha de percebre la subvenció corresponent.
  
Article 7
  
El contingut de la present ordre serà d'aplicació a aquells serveis inclosos en concessions de titularitat estatal que discórreguen íntegrament en la Comunitat Valenciana i complisquen allò que s'ha establit en la present ordre.
  
Article 8
  
La Direcció General de Transports podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions i a la devolució de les quanties atorgades, així com dels corresponents interessos de demora.
  
DISPOSICIÓ ADDICIONAL
  
Les ajudes previstes en aquesta ordre podran ser aplicables i tindre efecte per a serveis de transport realitzats en les línies qualificades, a partir del dia 1 de gener de 2000.
  
DISPOSICIÓ FINAL
  
1. Es faculta la Direcció General de Transports per a dictar les disposicions i adoptar les mesures que considere oportunes per al desenvolupament, la interpretació i l'aplicació de la present ordre.
  
2. La present disposició entrarà en vigor l'endemà de la seua publicació en el Diari Oficial de la Generalitat Valenciana.
  
València, 20 de març de 2000
  
El conseller d'Obres Públiques, Urbanisme i Transports,